Ville Juurikkala

Tausta

Ville Akseli Juurikkala syntyi 6. maaliskuuta 1980 Lohjalla. Hänen äitinsä on elokuvaohjaaja Kaija Juurikkala, ja hänen isänsä Matti Tukiainen työskenteli SAK:n työ- ja elinkeinojohtajana.
Vanhempiensa eron jälkeen Juurikkala muutti Vantaalle äitinsä ja veljensä kanssa. Lapsena hän harrasti lippupalloa, juoksemista ja pesäpalloa. Kymmenvuotiaana Juurikkala aloitti koskettimien soiton, jonka hän vaihtoi puoli vuotta myöhemmin kitaraan Guns N' Rosesin ja Metallican innoittamana. Teini-ikäisenä hän soitti useissa eri yhtyeissä. Hän työskenteli myös valomiehenä erilaisissa elokuva- ja tv-tuotannoissa. Juurikkala oli kiinnostunut elokuva-alasta, mutta häntä suositeltiin tutustumaan ensin valokuvaukseen. Hän ryhtyi harrastamaan valokuvausta 16-vuotiaana, ja lopulta huomasi pitävänsä siitä enemmän kuin elokuvatyöskentelystä. Juurikkala aloitti maisemakuvauksella, mutta ryhtyi pian ottamaan kuvia ystäviensä yhtyeistä.
Lukion Juurikkala suoritti Vantaalla, jonka jälkeen hän pyrki Taideteolliseen korkeakouluun, mutta ei tullut valituksi.

Ura

Lukion jälkeen Juurikkala työskenteli valokuvaajana City-lehdelle ja Suosikille. Hän toimi myös mainoskuvaajana, ja vuonna 2002 Juurikkala kuvasi helsinkiläisen Papa Giovanni -ravintolan ruokakirjan.
Juurikkalan kuvat kiinnittävät muun muassa The 69 Eyes -yhtyeen huomion. Häntä pyydettin valokuvaajaksi yhtyeen kiertueelle, jonka lopputuloksena syntyi vuonna 2006 julkaistu Route 69 – a Photographic Journey with The 69 Eyes -valokuvakirja. Juurikkala päätyi pian työskentelemään myös muiden suomalaisten yhtyeiden ja artistien valokuvaajana. Hän toimi muun muassa HIMin ja Hanoi Rocksin hovikuvaajana. Juurikkalan kuvaamia valokuvakirjoja ovat julkaisseet myös Nightwish ja Apocalyptica. Muita Juurikkalan kuvaamia merkkihenkilöitä ovat muun muassa YK:n pääsihteeri Ban Ki-moon, formulakuski Mika Häkkinen ja oopperalaulaja Andrea Bocelli. Vuonna 2007 City-lehti palkitsi Juurikkalan Kaupungin paras Rock-kuvaaja -palkinnolla. Hänen kuvaama Young Director Award -juliste palkittiin Vuoden huiput -kilpailussa sekä Kultajyvä-palkinnolla.
Vuonna 2008 Juurikkala tapasi yhdysvaltalaisen Good Charlotte -yhtyeen, jonka laulaja Joel Madden oli tykästynyt Juurikkalan valokuviin. Madden pyysi Juurikkalaa yhtyeen kiertueelle valokuvaajaksi. Hän suostui, ja pian Juurikkala muutti Los Angelesiin, missä hän työskenteli muun muassa Kat Von D:n, Slashin ja Chester Benningtonin valokuvaajana. Vuonna 2017 Helsingin taidemuseo HAMissa järjestettiin Juurikkalan kuvaama HIM: Right Here In My Eyes -valokuvanäyttely. Näyttely koostui ennenjulkaisemattomista valokuvista, joissa HIM valmistautuu jäähyväiskiertueelleen. Syksyllä näyttely järjestettiin myös New Yorkin Morrison Hotel Galleryssa.
Juurikkalaa pyydettiin vuonna 2012 ohjaamaan Jesse Kaikurannan ”Vie mut kotiin” -kappaleen musiikkivideo. Hän oli ohjannut ensimmäisen musiikkivideonsa vuonna 2007 Hanna Pakariselle. Juurikkala on sittemmin ohjannut useita musiikkivideoita muun muassa Michael Monroelle, Santa Cruzille ja Jonne Aaronille. Hän on ohjannut videoita myös ulkomaisille artisteille, kuten Amaranthelle, Bullet for My Valentinelle ja MGT:lle. Juurikkalan Michael Monroelle ohjaama ”Ballad of the Lower East Side” -musiikkivideo voitti vuonna 2013 yleisöäänestyksen Oulun musiikkivideofestivaaleilla, ja video Lauri Tähkän kappaleesta ”Mä en pelkää” oli vuonna 2019 ehdolla Vuoden musiikkivideo -kategoriassa Emma-gaalassa.

Yksityiselämä

Juurikkala asui vuosina 2008–2011 Los Angelesissa. Vuonna 2010 Juurikkala ilmoitti lähtevänsä kahdeksi kuukaudeksi kävelemään Santiago de Compostelan pyhiinvaellusreittiä Ranskasta Espanjaan. Myöhemmin Juurikkala on sanonut: ”[Los Angelesissa] tuli fiilis, että nyt on jutut lähdössä oikeasti isosti. Samalla tuntui, että ehkä en ole vielä ihan valmis siihen.” Matkan aikana Juurikkalan kaikki omaisuus varastettiin, mikä oli hänen mielestä ”parasta mitä tapahtui”. Hän totesi: ”Jotenkin löysin tietyllä tavalla rauhan, tietynlaisen tunteen siitä, että miten paljon onnellisempi ja kevyempi voi olla, kun on vähemmän mitään.” Matkan aikana Juurikkala nukkui metsissä ja kodittomien kanssa, kunnes hänen äitinsä lopulta lennätti hänet takaisin Suomeen. Juurikkala päätti samalla raitistua, ja vuonna 2012 hän muutti takaisin Suomeen.
Elokuussa 2006 päihtynyt Juurikkala meni Las Vegasissa naimisiin paikallisen stripparin kanssa. Myöhemmin liitto purettiin.
Juurikkala tapasi vaimonsa Nooran vuonna 2012. Heillä on kolme yhteistä lasta: Valtteri, Lilja ja Maija. Juurikkalat asuivat Lohjalla vuosina 2016–2019. Ennen tätä he asuivat ensin Kirkkonummella, ja sitten Los Angelesissa. Vuonna 2019 Juurikkalat muuttivat Lahteen, ja sieltä Porvooseen.